เมืองไทยฯรุกเพิ่มช่อง ปั๊มเบี้ยตรงผ่านอีเมล
เมืองไทยประกันชีวิต เพิ่มช่องขายผ่านอีเมลลูกค้า ดัน ดิจิทัล อินชัวเรอร์
20 ม.ค. 2559

เมืองไทยประกันชีวิต เพิ่มช่องขายผ่านอีเมลลูกค้า ดัน ดิจิทัล อินชัวเรอร์
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้เปิดตัวช่องทางสื่อสารตัวใหม่กับลูกค้าโดยตรง ผ่าน “Personalized VDO” หรือวิดีโอเฉพาะบุคคล ซึ่งบริษัทจะส่งข้อมูลผ่านอีเมลของลูกค้าที่แจ้งไว้ เพื่อช่วยวางแผนด้านประกันชีวิตให้กับลูกค้า ด้วยผลิตภัณฑ์รูปแบบต่างๆ ที่วิเคราะห์มาแล้วว่าเหมาะสมกับแต่ละคน ทั้งอายุ ความต้องการ และไลฟ์สไตล์
“หากลูกค้ามีความสนใจแบบประกันชีวิต ก็ติดต่อมายังบริษัทตามข้อมูลที่ระบุไว้ในวิดีโอได้ทันที ถือเป็นส่วนหนึ่งของยุทธศาสตร์ที่บริษัทตั้งเป้าหมายจะเป็น ดิจิทัล อินชัวเรอร์ “ นายสาระ กล่าว
ทั้งนี้ ล่าสุดยังได้เปิดตัวแบบประกันชีวิตใหม่ “โครงการเมืองไทยวัยเก๋า คุ้มทั่วไทย (เพื่อผู้สูงอายุ)” ขายผ่านช่องทางโฆษณาทางโทรทัศน์เป็นหลัก มีจุดเด่นให้ความคุ้มครองกรณีเสียชีวิตสูงสุดถึง 3 ล้านบาท พร้อมคุ้มครองการรักษาพยาบาลจากอุบัติเหตุ สูงสุด 2.5 หมื่นบาท ไม่ต้องตรวจหรือตอบคำถามสุขภาพ